་བརྒྱ་སྟོང་ཁྲི་འབུམ་ས་ཡ་བྱེ་བ་དུང་ཕྱུར་གྱི་བར་དུ་བཅུ་འགྱུར་དུ་བཤད་པའི། དུང་ཕྱུར་གཉིས་བྱེ་བ་བརྒྱད་ས་ཡ་ལྔའི་གྲངས་དང་ལྡན་པར་དྲང་སྲོང་སྐར་མ་ལ་དགའ་བའི་བསྟན་བཅོས་ལས་བཤད། གཉིས་པ་སྐར་མ་ཆེ་བའི་ཚད་ལ་རྒྱང་གྲགས་བཅོ་བརྒྱད། ཆུང་ཚད་ལ། ས་སྡེ་ལས་རྒྱང་གྲགས་བཞི། མཛོད་འགྲེལ་ལས་རྒྱང་གྲགས་གཅིག་ཏུ་བཤད་པ་ཡིན་ནོ། ། གསུམ་པ་ལ། ཞག་གསུམ་གྱི་དབྱེ་བ་སྤྱིར་བསྟན་པ་དང་། དེ་ལྟར་བསྟན་པའི་དགོས་པ་གཉིས། དང་པོ་ལ་ཁྱིམ་ཞགཉིན་ཞགཚེས་ཞག་དང་གསུམ། དང་པོ་ལ་ཁྱིམ་གྱི་དབྱེ་བ་དང་། དེ་དག་གི་ཡུན་ཚད་གཉིས། དང་པོ་ནི། ཉི་མས་རྒྱུ་སྐར་ཉི་ཤུ་རྩ་བདུན་ལ་རང་འགྲོས་ཀྱི་ཚུལ་གྱིས་ལོངས་སྤྱོད་པའི་ཉི་མའི་ཁྱིམ་བཅུ་གཉིས་ཡོད་དེ། གཞུ་དང་ཆུ་སྲིན་བུམ་པ་ཉ། ། ལུག་གླང་འཁྲིག་པ་ཀརྐ་ཊ། ། སེང་གེ་བུ་མོ་སྲང་དང་སྡིག། ཅེས་པ་ལྟར་རོ། ། འདི་དག་ལ་དགུན་དུས་ཀྱི་ཁྱིམ་གསུམ། དཔྱིད་དུས་ཀྱི། དབྱར་དུས་ཀྱི། སྟོན་དུས་ཀྱི་ཁྱིམ་གསུམ་མོ། ། དང་པོ་ནི། གཞུ་ཆུ་སྲིན་བུམ་པའི་ཁྱིམ་དང་གསུམ་མོ། ། གཉིས་པ་ནི། ཉ་ལུག་གླང་གི་ཁྱིམ་དང་གསུམ་མོ། ། གསུམ་པ་ནི། འཁྲིག་པ་ཀརྐ་ཊ་སེངྒེའི་ཁྱིམ་དང་གསུམ་མོ། ། བཞི་པ་ནི། བུ་མོ་སྲང་སྡིག་པའི་ཁྱིམ་དང་གསུམ་མོ། ། གཉིས་པ་ཡུན་ཚད་ནི་ཉི་མས་རྒྱུ་སྐར་གཉིས་དང་བཞི་ཆ་རེ་ལ་རང་འགྲོས་ཀྱི་ཚུལ་གྱིས་ལོངས་སྤྱོད་པའི་ཡུན་ཚད་ལ་ཁྱིམ་རེ་རེར་འཇོག་སྟེ། ཉི་མས་རྒྱུ་སྐར་ཉེར་བདུན་ལ་རང་འགྲོས་ཀྱི་ཚུལ་གྱིས་ལོངས་སྤྱོད་པའི་ཡུན་ཚད་ལ་ཁྱིམ་བཅུ་གཉིས་སུ་བྱ་བ་ཡིན་པའི་ཕྱིར། དེ་དག་གི་སྡོམ་ཚིག་ནི། བསྣུབས་སྐར་ནས་གཟུང་ཆུ་སྨད་བཞི་ཆ་གཞུ། ། ཆུ་སྨད་བཞི་གསུམ་མོན་ཕྱེད་ཆུ་སྲིན་ཁྱིམ། ། མོན་ཕྱེད་ནས་གཟུང་ཁྲུམས་སྟོད་བཞི་གསུམ་བུམ། ། ཁྲུམས་སྟོད་ ༼༡༣༧༽
བཞི་ཆ་ནམ་གྲུ་རྫོགས་པ་ཉ། ། ཐ་སྐར་ནས་གཟུང་སྨིན་དྲུག་བཞི་ཆ་ལུག། མགོ་ཕྱེད་གླང་དང་ནམ་སོའི་བཞི་གསུམ་འཁྲིག། སྐག་རྫོགས་ཀར་ཊ་དབོ་ཡི་བཞི་ཆ་སེང་། ། ནག་ཕྱེད་བུ་མོ་ས་གའི་བཞི་གསུམ་སྲང་། ། ས་གའི་བཞི་ཆ་སྣྲོན་རྫོགས་སྡིག་པའི་ཁྱིམ། ། ཞེས་པ་ལྟར་རོ། ། དཔེར་ན། ཉི་མ་དགུན་ཟླ་རྭ་བ་གཞུ་ཁྱིམ་ན་གནས་པའི་དུས་སུ་སྐར་མ་སྣུབས་དང་ཆུ་སྟོད་ཆུ་སྨད་ཀྱི་བཞི་ཆ་ལ་ལོངས་སྤྱོད་པ་ཡིན་ཞིང་། ཉི་མ་དཔྱིད་འབྲིང་ནག་པ་ལུག་གི་ཁྱིམ་དུ་གནས་པའི་དུས་སུ་དབྱུག་པ་བྲ་ཉེ་སྨིན་དྲུག་གི་བཞི་ཆ་ལ་རང་འགྲོས་གྱི་ཚུལ་གྱིས་ལོངས་སྤྱོད་པ་དང་། ཉི་མ་སྟོན་ཟླ་ཐ་ཆུང་སྡིག་པའི་ཁྱིམ་ན་གནས་པའི་ཚེ་སྐར་མ་ས་གའི་བཞི་ཆ་ལྷ་མཚམས་སྣྲོན་གསུམ་ལ་རང་འགྲོས་ཀྱི་ཚུལ་གྱིས་ལོངས་སྤྱོད་པ་བཞིན་ནོ། ། དེ་ཡང་ཁྱིམ་རེ་རེ་ལ་ཁྱིམ་ཞག་གསུམ་ཅུ་སུམ་ཅུ། ཁྱིམ་ཞག་རེ་ལ་ཆུ་ཚོད་དྲུག་ཅུ་དང་ཆུ་སྲང་ལྔ་བཅུ་རེ་ཡོད་པར་བཤད་དོ། ། དེས་ན་ཤིང་ཕོ་བྱི་བ་ལྟ་བུའི་ལོ་གཅིག་ལ་ཁྱིམ་ཞག་སུམ་བརྒྱ་དྲུག་ཅུ་ཡོད་དེ། ལོ་གཅིག་ལ་ཁྱིམ་བཅུ་གཉིས་རྫོགས་པར་ཚང་དགོས་ལ། ཁྱིམ་རེ་རེ་ལ་ཁྱིམ་ཞག་སུམ་ཅུ་སུམ་ཅུ་ཡོད་པའི་ཕྱིར། གཉིས་པ་ཉིན་ཞག་ནི། ཉི་མས་གླིང་ལ་བྱ་བ་བྱེད་ཚུལ་གྱི་སྒོ་ནས་འཇོག་པ་ཡིན་ཏེ། འཛམ་བུའི་གླིང་འདིར་ད་ནང་སྐྱ་རེངས་ཤར་ནས་སང་སྐྱ་རེངས་མ་ཤར་ཙམ་གྱི་བར་ལ་ཉིན་ཞག་གཅིག་ཏུ་འཇོག་ཅིང་། དེ་ཉིད་ལ་ཆུ་ཚོད་དྲུག་ཅུའམ་ཡུད་ཙམ་སུམ་ཅུ་ཡོད་པའི་ཕྱིར། དེས་ན་ལོ་གཅིག་ལ་ཉིན་ཞག་གསུམ་བརྒྱ་དྲུག་ཅུ་རྩ་ལྔ་ཡོད་དེ། ལོ་གཅིག་ལ་ཁྱིམ་ཞག་སུམ་བརྒྱ་དང་དྲུག་ཅུ་ཡོད་ཅིང་། ཁྱིམ་ཞག་སུམ་བརྒྱ་དང་དྲུག་ཅུ་ལ་ཉིན་ཞག་སུམ་བརྒྱ་དང་དྲུག་ཅུ་རྩ་ལྔ་འབྱུང་བའི་ཕྱིར་ཏེ། ཁྱིམ་ཞག་སུམ་བརྒྱ་དང་དྲུག་ཅུ་འདས་པའི་ཚེ། ཉིན་ཞག་སུམ་བརྒྱ་དང་དྲུག་ཅུ་འདས་རྟིང་ཆུ་ཚོད་སུམ་བརྒྱ་ལྷག་པ་གང་ཞིགཆུ་ཚོད་སུམ་བརྒྱ་ལ་ཉིན་ཞག་ལྔ་འབྱུང་བའི་ཕྱིར། རྟགས་དང་པོ་གྲུབ་སྟེ། ཁྱིམ་ཞག་རེ་ ༼༡༣༨༽
རེ་ཉིན་ཞག་རེ་རེ་ལས་ཆུ་སྲང་ལྔ་བཅུ་ལྔ་བཅུས་ལྷག་ཅིང་། ཆུ་སྲང་ལྔ་བཅུ་པ་ཚན་པ་སུམ་བརྒྱ་དང་དྲུག་ཅུ་བསྡོམས་པ་ལ་ཆུ་ཚོད་སུམ་བརྒྱ་འབྱུང་བའི་ཕྱིར། གསུམ་པ་ཚེས་ཞག་ནི། ཟླ་བ་འཕེལ་འགྲིབ་ཀྱི་སྒོ་ནས་འཇོག་པ་ཡིན་ཏེ། ཟླ་བ་ལ་ཡར་ངོ་ལ་འཕེལ་ཆ་བཅོ་ལྔ། མར་ངོ་ལ་འགྲིབ་ཆ་བཅོ་ལྔ་ཡོད་ཅིང་། འཕེལ་ཆ་བཅོ་ལྔ་ཆ་གཅིག་གམ་འགྲིབ་ཆ་བཅོ་ལྔ་ཆ་གཅིག་ལ་ཚེས་ཞག་གཅིག་ཏུ་འཇོག་པའི་ཕྱིར། དེ་ཡང་ཟླ་བའི་ཆ་ཤས་ཀྱི་དཔག་ཚད་གསུམ་དང་སུམ་ཆ་གཅིག་འཕེལ་བའི་ཡུན་ཚད་ལ་ཆུ་ཚོད་ལྔ་བཅུ་ང་དགུ་ཡོད་ཅིང་། དེ་ལ་ཚེས་ཞག་གཅིག་ཏུ་འཇོག་སྟེ། ཟླ་བའི་རྒྱར་དཔག་ཚད་ལྔ་བཅུ་ཡོད་ཅིང་། དེའི་འཕེལ་ཆ་བཅོ་ལྔ་ཆ་གཅིག་ལ་ཚེས་ཞག་གཅིག་ཏུ་འཇོག་པའི་ཕྱིར། དེས་ན་ལོ་གཅིག་ལ་ཚེས་ཞག་སུམ་བརྒྱ་དང་བདུན་ཅུ་རྩ་གཅིག་རྗེས་འབྲང་དང་བཅས་པ་ཡོད་དེ། དེ་ལ་ཉིན་ཞག་སུམ་བརྒྱ་དང་དྲུག་ཅུ་རྩ་ལྔ་ཡོད་ཅིང་། དེ་ལ་ཚེས་ཞག་སུམ་བརྒྱ་དང་བདུན་ཅུ་རྩ་གཅིག་རྗེས་འབྲང་དང་བཅས་པ་འབྱུང་བའི་ཕྱིར་ཏེ། ཉིན་ཞག་སུམ་བརྒྱ་དང་དྲུག་ཅུ་རྩ་ལྔ་འདས་པའི་ཚེ་ཚེས་ཞག་སུམ་བརྒྱ་དང་དྲུག་ཅུ་རྩ་ལྔ་འདས་རྟིང་། ཆུ་ཚོད་སུམ་བརྒྱ་དང་དྲུག་ཅུ་རྩ་ལྔ་ལྷག་པ་གང་ཞིགཆུ་ཚོད་སུམ་བརྒྱ་དང་དྲུག་ཅུ་རྩ་ལྔ་ལ་ཚེས་ཞག་དྲུག་འབྱུང་བའི་ཕྱིར། རྟགས་དང་པོ་གྲུབ་སྟེ་ཉིན་ཞག་དེ་ཚེས་ཞག་ལས་ཆུ་ཚོད་རེ་རེས་ལྷག་པ་ཡིན་པའི་ཕྱིར། གཉིས་པ་དེ་ལྟར་བསྟན་པའི་དགོས་པ་ནི། ཞག་གསུམ་གྱི་རྣམ་དབྱེ་ཕྱིན་ཅི་མ་ལོག་པར་ཤེས་པས་གསོ་སྦྱོང་ཞག་མི་ཐུབ་དང་ཟླ་བའི་བཤོལ་འབྱུང་ཚུལ་རང་གི་ངང་གིས་བདེ་བླག་ཏུ་རྟོགས་ནུས་ཏེ། ཚེས་ཞག་དང་ཉིན་ཞག་གི་བར་དུ་ཞག་ལྷག་མ་དྲུག་ཡོད་ཅིང་། དེ་ཉིད་གསོ་སྦྱོང་ཞག་མི་ཐུབ་འབྱུང་བའི་དུས་ཡིན་པ་དང་། ཚེས་ཞག་དང་ཁྱིམ་ཞག་གི་བར་ན་ཚེས་ཞག་བཅུ་གཅིག་ཡོད་ཅིང་། དེའི་དབང་གིས་ཟླ་བའི་བཤོལ་འབྱུང་ཚུལ་ཤེས་པའི་ཕྱིར་ཏེ། ལོ་སྔ་མ་ལ་ཟླ་བཤོལ་དོར་བའི་རྗེས་སུ་ལོ་གཉིས་དང་ཟླ་བ་བྱེད་དང་དགུ་ ༼༡༣༩༽
ཙམ་འདས་པའི་རྗེས་སུ་ཚེས་ཞག་སུམ་ཅུ་ལྷག་པོར་འབྱུང་། དེ་ཉིད་ལ་ཟླ་བའི་བཤོལ་དུ་འཇོག་པའི་ཕྱིར། འདི་དག་གི་རྣམ་གཞག་ཞིབ་པར་རྒྱལ་པོ་ལ་བརྟེན་པའི་རྩིས་མཁན་མཁས་པའི་རྗེས་སུ་འབྲངས་ནས་ཤེས་པར་བྱ་སྟེ། མདོ་རྩ་བར། ཟླ་བ་བཤོལ་དོར་བ་ནི་རྒྱལ་པོའི་རྗེས་སུ་འབྲང་བས་སོ། ། རྒྱུ་སྐར་ནི་སྐར་མཁན་གི་རྗེས་སུ་འབྲང་བས་ཤེས་པར་བྱའོ། ། ཞེས་སོ། ། གསུམ་པ་དབྱེ་བ་དངོས་ལ། གསུམ་དུ། བཞིར། ལྔར། དྲུག་ཏུ་དབྱེ་བའོ། ། དང་པོ་ལ། དགུན་དུས་ཀྱི་ཟླ་བ་བཞི། དཔྱིད་དུས་ཀྱི་ཟླ་བ་བཞི། དབྱར་དུས་ཀྱི་ཟླ་བ་བཞིའོ། ། གཉིས་པ་ལ། དགུན་ཟླ་ར་འབྲིང་ཐ་གསུམ། དཔྱིད་ཟླ་ར་འབྲིང་ཐ་གསུམ། དབྱར་ཟླ་ར་འབྲིང་ཐ་གསུམ། སྟོན་ཟླ་ར་འབྲིང་ཐ་གསུམ་མོ། གསུམ་པ་ལ། དགུན་དུས་ཀྱི་ཟླ་བ་བཞི། དཔྱིད་དུས་ཀྱི་ཟླ་བ་བཞི། དབྱར་ཙམ་ཟླ་བ་གཅིགདབྱར་ཐུང་ངུ་ཉིན་ཞག་གཅིགདབྱར་རིང་པོ་ཉིན་ཞག་གཅིག་གིས་མ་ཚང་བའི་ཟླ་བ་གསུམ་མོ། ། བཞི་པ་ལ། དགུན་སྟོད་དགུན་སྨད། དཔྱིད་སྟོད་དཔྱིད་སྨད། དབྱར་སྟོད་དབྱར་སྨད་ཀྱི་ཟླ་བ་གཉིས་གཉིས་སོ། ། གསུམ་པ་སོ་སོའི་རང་བཞིན་ལ་བཞི་ཡོད་པའི། དང་པོ་གསུམ་དུ་དབྱེ་བ་ལ། ཟླ་བའི་མཚན་གཞི། གསུངས་པའི་དགོས་པ། ཤེས་བྱེད་ཀྱི་ལུང་དང་སྦྱར་བའོ། ། དང་པོ་ནི། མགོ་རྒྱལ་མཆུ་དབོ་བཞི་ནི་དགུན་གྱི་དུས་སོ། ། ནག་པ་ས་ག་སྣྲོན་ཆུ་སྟོད་བཞི་ནི་དཔྱིད་ཀྱི་དུས་སོ། ། གྲོ་བཞིན་ཁྲུམས་ཐ་སྐར་སྨིན་དྲུག་དང་བཞི་ནི་དབྱར་གྱི་དུས་སོ། ། གཉིས་པ་ནི། དམན་པ་ཕྱག་དར་ཁྲོད་ཀྱི་གོས་ངོས་ཟིན་པའི་ཆེད་དུ་དུས་ཚིགས་གསུམ་དུ་གསུངས་པ་ཡིན་ཏེ། བཟང་ཡང་རུང་ངན་ཡང་རུང་ཟླ་བ་བཞིའི་བདག་ཉིད་ཅན་གྱི་དུས་ཚིགས་གཅིག་ཏུ་ལོངས་སྤྱད་པའི་གོས་ནི་དམན་པ་ཕྱག་དར་ཁྲོད་ཀྱི་གོས་ཡིན་པར་གོ་བའི་ཆེད་ཡིན་པའི་ཕྱིར། གསུམ་པ་ནི། ཟླ་འཇོག་གི་སྤང་བ་འཆད་པའི་སྐབས་སུ། དུས་ཚིགས་སུ་ ༼༡༤༠༽
བཅད་པ་ལས་ནི་ཉིས་འགྱུར་དུའོ། ། ཕྱག་དར་ཁྲོད་ལས་བྱས་པ་དག་ནི་ངེས་པ་མེད་དོ། ། ཞེས་དང་། མཛོད་དུ། དབྱར་གྱི་ཟླ་བ་གཉིས་པ་ཡི། ། ཐ་མའི་ཚེས་དགུ་ནས་མཚན་རིང་། ། དགུན་རྣམས་ཀྱི་ནི་བཞི་པ་ལ། ། ཐུང་དུ་འགྱུར་རོ་ཉིན་མོ་ལྡོག། ཅེས་པ་བསྟན་ནོ། ། གཉིས་པ་ལ་སྔར་ལྟར་གསུམ་ལས། དང་པོ་ནི། མགོ་ལ་སོགས་པ་གསུམ་ནི་དགུན་ཟླ་ར་འབྲིང་ཐ་གསུམ་མོ། ། དབོ་ལ་སོགས་པ་གསུམ་ནི་དཔྱིད་ཟླ་ར་འབྲིང་ཐ་གསུམ། སྣྲོན་སོགས་གསུམ་ནི་དབྱར་ཟླ་ར་འབྲིང་ཐ་གསུམ། ཁྲུམས་སོགས་གསུམ་ནི་སྟོན་ཟླ་ར་འབྲིང་ཐ་གསུམ་མོ། ། གཉིས་པ་ནི། འཇིག་རྟེན་པ་དང་སྒོ་བསྟུན་པར་བྱ་བའི་ཆེད་ཡིན་ཏེ། འཇིག་རྟེན་པ་ལ་དུས་ཚིགས་བཞིར་གྲགས་པའི་ཕྱིར། གསུམ་པ་ནི། དབྱར་གྱི་སྐབས་སུ་དབྱར་གནས་པར་ཁས་བླང་བར་བྱའོ། ། ཟླ་བ་གསུམ་དུའོ། ། ཚེས་བཅུ་དྲུག་ལའོ། ། དབྱར་ཟླ་འབྲིང་པོ་ཉའི་ཕྱི་དེ་ཉིན་པར་གྱིའོ། ། དབྱར་ཟླ་ཐ་ཆུང་ཉའི་འོ་ཞེས་སོགས་ཀྱིས་བསྟན། གསུམ་པ་ལ་སྔར་ལྟར་གསུམ་ལས། དང་པོ་ནི། མགོ་སོགས་བཞི་ནི་དགུན་གྱི་དུས། ནག་པ་སོགས་བཞི་ནི་དཔྱིད་ཀྱི་དུས། གྲོ་བཞིན་དབྱར་ཙམ་གྱི་དུས། ཁྲུམས་ཀྱི་ཟླ་བའི་མར་ངོའི་ཚེས་གཅིག་ནི་དབྱར་ཐུང་ངུའི་དུས། ཞག་གཅིག་མ་ཚང་བའི་ཁྲུམས་ལ་སོགས་པ་གསུམ་ནི་དབྱར་རིང་པོའི་དུས་སོ། ། གཉིས་པ་ནི། དབྱར་ཕྱི་མ་ཁས་ལེན་གྱི་དུས་ངོ་ཤེས་པའི་ཆེད་ཡིན་ཏེ། དུས་ཚིགས་ལྔར་ཕྱེ་བ་ལ་བརྟེན་ནས་དབྱར་ཐུང་ངུ་ཤི་བའི་རོ་དང་འདྲ་བའི་ཉིན་ཞག་གཅིག་པོ་དེ་དབྱར་ཕྱི་མ་ཁས་ལེན་གྱི་དུས་སུ་གོ་ནུས་པའི་ཕྱིར། དབྱར་ཐུང་ངུ་འདི་ལ་ཤི་བའི་རོ་དང་འདྲ་བ་ཞེས་བྱ་སྟེ། ཤི་ལུས་ལ་སེམས་སླར་མི་འཇུག་པ་བཞིན་དུ་དབྱར་སྔ་མ་ཁས་མ་བླངས་པའི་གང་ཟག་གིས་དབྱར་ཐུང་ངུའི་ཉིན་ཞག་གཅིག་པོ་དེ་ལ་དབྱར་ཕྱི་མ་ཁས་མ་བླངས་ན་དབྱར་གཞན་ཁས་བླང་དུ་མེད་པའི་ཕྱིར། གསུམ་པ་ནི། དེ་དག་ནི་ལྔའོ། ། དགུན་གྱི་དུས་དང་ཞེས་སོགས་དང་། འདུལ་བ་ཚིག་ལེའུར་ ༼༡༤༡༽
བྱས་པ་ལས། དགུན་དུས་དང་ནི་དཔྱིད་ཀ་ཉིད། ། དབྱར་དང་ཐུང་ངུ་དེ་བཞིན་དུ། ། རིང་པོའི་མིང་ཅན་དུ་ཡང་ཤེས། ། འདི་དག་དུས་ནི་རྣམ་པ་ལྔ། ། ཞེས་པས་བསྟན། བཞི་པ་ལ། གསུམ་ལས། དང་པོ་ནི། མགོ་དང་རྒྱལ་ནི་དགུན་སྟོད་ཀྱི་ཟླ་བ་ཡིན་པ་ནས། ཐ་སྐར་དང་སྨིན་དྲུག་ནི་དབྱར་སྨད་ཀྱི་ཟླ་བ་གཉིས་ཡིན་ནོ། ། གཉིས་པ་ནི། གསོ་སྦྱོང་ཞག་མི་ཐུབ་ཤེས་པའི་ཕྱིར་དུ་དུས་ཚིགས་དྲུག་ཏུ་ཕྱེ་བ་ཡིན་ཏེ། དུས་ཚིགས་རེ་ལ་ཟླ་བ་གཉིས་གཉིས་ཡོད་པའི་ཟླ་བ་ཕྱེད་དང་གཉིས་འདས། ཕྱེད་ལུས་པའི་ཚེ་གསོ་སྦྱོང་ཞག་མི་ཐུབ་འབྱུང་བའི་དུས་སུ་གོ་ནུས་པའི་ཕྱིར། འདི་དག་གི་རྣམ་གཞག་རྒྱས་པར་གསོ་སྦྱོང་གི་སྐབས་སུ་འཆད་དོ། ། གསུམ་པ་ནི། འདིར་ཉིན་ཞག་ཅིག་གིས་མི་ཆོག་པར་བྱའོ། ། དུས་ཚིགས་རྣམས་ཀྱི་ཟླ་བ་ཕྱེད་ལུས་པ་ཉིད་ལའོ། ། ཞེས་དང་། མཛོད་འགྲེལ་ལས། དགུན་དང་དཔྱིད་དང་དབྱར་རྣམས་ཀྱི། ། ཞེས་སོགས་དང་། རྒྱལ་དང་དབོ་དང་ས་ག་བཅས། ། ཞེས་སོགས་ཀྱིས་བསྟན་ནོ། ། བཞི་པ་དངོས་བཏགས་ཀྱི་ཁྱད་པར་ལ། མི་འཐད་པའི་ཆ་དགགརང་ལུགས་གཞགཞར་བྱུང་གི་དོན་དང་གསུམ། དང་པོ་ནི། ཁ་ཅིག་དུས་ཚིགས་ལ་བཞིར་ཕྱེ་བ་དེ་མཚན་ཉིད་པ་ཡིན་ཞིང་། གསུམ་དུ་ཕྱེ་བ་ནི་བཏགས་པ་བ་ཡིན་ཏེ། དེ་མཚན་ཉིད་པ་ཡིན་པ་ལ་སྐྱོན་ཡོད་པའི་ཕྱིར། ཇི་ལྟར་ཡོད་ན་དབོའི་ཟླ་བ་ཆོས་ཅན། དགུན་ཟླར་ཐལ། དུས་ཚིགས་ལ་གསུམ་དུ་ཕྱེ་བའི་དགུན་ཟླ་ཡིན་པའི་ཕྱིར། འདོད་ན་མ་ཡིན་པར་ཐལ། དཔྱིད་ཟླ་ཡིན་པའི་ཕྱིར་ཏེ། དཔྱིད་ཟླ་རྭ་བ་ཡིན་པའི་ཕྱིར། སྨིན་དྲུག་གི་ཟླ་བ་ཆོས་ཅན། དབྱར་ཟླར་ཐལ། དུས་ཚིགས་ལ་གསུམ་དུ་ཕྱེ་བའི་དབྱར་ཟླ་ཡིན་པའི་ཕྱིར། འདོད་ན་མ་ཡིན་པར་ཐལ། སྟོན་ཟླ་ཡིན་པའི་ཕྱིར་སྟེ། སྟོན་ཟླ་ཐ་ཆུང་ཡིན་པའི་ཕྱིར་ཟེར་ན། ཐལ་འགྱུར་དང་པོ་ལ། དབོའི་ཟླ་བ་ཆོས་ཅན། དགུན་ཟླར་ཐལ། དགུན་ཟླ་བཞི་པ་ཡིན་པའི་ཕྱིར། ཁྱབ་ ༼༡༤༢༽
བསལ་ཁས། རྟགས་དེར་ཐལ། དུས་ཚིགས་ལ་གསུམ་དུ་ཕྱེ་བའི་དགུན་ཟླ་བཞི་པ་ཡིན་པའི་ཕྱིར། མ་ཁྱབ་ན། དགུན་ཟླ་བཞི་པའི་མཚན་གཞི་མེད་པར་ཐལ། མ་ཁྱབ་པ་གང་ཞིགདུས་ཚིགས་བཞིར་ཕྱེ་བ་ལ་དགུན་ཟླ་བཞི་པའི་ཐ་སྙད་མེད་པའི་ཕྱིར། ཁྱབ་པ་ཁས། གཉིས་པ་ལ། སྨིན་དྲུག་གི་ཟླ་བ་ཆོས་ཅན། དབྱར་ཟླར་ཐལ། དབྱར་ཟླ་བཞི་པ་ཡིན་པའི་ཕྱིར། ཁྱབ་བསལ་ཁས། རྟགས་སྒྲུབ་ཚུལ་སྔར་བཞིན། གཞན་ཡང་དབྱར་ཕྱི་མ་ཁས་བླངས་པ་དེ། དབྱར་ཁས་ལེན་མཚན་ཉིད་པ་མ་ཡིན་པར་ཐལ། དབྱར་ཕྱི་མ་ཁས་ལེན་གྱི་དུས་ཀྱི་ཟླ་བ་ཡིན་ན། དབྱར་གྱི་ཟླ་བ་མ་ཡིན་དགོས་པའི་ཕྱིར་ཏེ། ཁྲུམས་ཐ་སྐར་སྨིན་དྲུག་གི་ཟླ་བ་གང་རུང་ཡིན་ན་དབྱར་ཟླ་མ་ཡིན་དགོས་པའི་ཕྱིར་ཏེ། དེ་ཡིན་ན་སྟོན་ཟླ་ཡིན་དགོས། སྟོན་ཟླ་ཡིན་ན་དབྱར་ཟླ་མ་ཡིན་དགོས་པའི་ཕྱིར། གཉིས་པ་ནི། སྤྱིར་དུས་ཚིགས་ལ་དགོས་པའི་སྒོ་ནས་གསུམ་དང་བཞི་དང་ལྔ་དང་དྲུག་ཏུ་ཕྱེ་བ་ཡིན་ཀྱང་། བསྡུ་ན་གསུམ་དང་བཞིར་དབྱེ་བར་འདུས་ཏེ། ལྔ་དང་དྲུག་ཏུ་དབྱེ་བ་གསུམ་དུ་དབྱེ་བའི་ནང་ཚན་ཡིན་པའི་ཕྱིར། གསུམ་དུ་དབྱེ་བ་དང་བཞིར་དབྱེ་བ་གཉིས་ཀ་དུས་ཚིགས་མཚན་ཉིད་པ་ཡིན་ཏེ། གསུམ་དུ་ཕྱེ་བའི་དགུན་ཟླ་བཞི་དགུན་ཟླ་མཚན་ཉིད་པ་ཡིན་པའི་ཕྱིར་ཏེ། གསུམ་དུ་ཕྱེ་བའི་དབྱར་ཟླ་བཞི་དབྱར་ཟླ་མཚན་ཉིད་པ་ཡིན་པའི་ཕྱིར་ཏེ། དབྱར་ཕྱི་མ་ཁས་ལེན་པ་དེ་དབྱར་ཁས་ལེན་མཚན་ཉིད་པ་ཡིན་པའི་ཕྱིར། དེ་ཡང་དགུན་དང་དཔྱིད་ཀྱི་ཟླ་བ་འགལ་བ་མ་ཡིན་ཏེ། དགུན་ཟླ་ཡིན་ལ་དཔྱིད་ཟླ་མ་ཡིན་པའི་མུ། དཔྱིད་ཟླ་ཡིན་ལ་དགུན་ཟླ་མ་ཡིན་པའི་མུ། གཉིས་ཀ་ཡིན་པའི་མུ། གཉིས་ཀ་མ་ཡིན་པའི་མུ་བཞིར་ཡོད་པའི་ཕྱིར། དང་པོ་ནི། མགོ་རྒྱལ་མཆུ་ལྟ་བུའོ། ། གཉིས་པ་ནི། ནག་པ་ས་ག་སྣྲོན་ལྟ་བུའོ། ། གསུམ་པ་ནི། དབོའི་ཟླ་བའོ། ། བཞི་པ་ནི། ཆུ་སྟོད་ལ་སོགས་པའོ། ། དབྱར་སྟོན་གཉིས་ ༼༡༤༣༽
འགལ་བ་མ་ཡིན་ཏེ། སྟོན་ཟླ་གསུམ་དབྱར་ཟླའི་ནང་ཚན་ཡིན་པའི་ཕྱིར། དབྱར་དགུན་གྱི་ཟླ་བ་འགལ་ཏེ། དེ་གཉིས་གྱི་གཞི་མཐུན་མི་སྲིད་པའི་ཕྱིར། སྟོན་དཔྱིད་གཉིས་འགལ་ཏེ། དེ་གཉིས་ཀྱི་གཞི་མཐུན་མེད་པའི་ཕྱིར་རོ། ། གསུམ་པ་ལ། ཉི་ཟླའི་ཐག་ཚད། ཉི་མས་གླིང་ལ་བྱ་བ་བྱེད་ཚུལ། དུས་བཞིའི་འཁོར་ཚུལ། ཉི་མའི་ལྡོག་མཚམས། ཟླ་བ་འཕེལ་འགྲིབ་ཀྱི་རྒྱུ་བསྟན་པ་དང་ལྔ། དང་པོ་ནི། འཛམ་བུའི་གླིང་ནས་དཔག་ཚད་བཞི་ཁྲི་འཕགས་པ་རི་རབ་ཀྱི་ཕྱེད